Det er samepolitisk utvalg som vil ha samisk undervisning for alle elevene i grunnskolen. Leder Solfrid Fossli (Frp), mener det er på høy tid at samisk blir likestilt med norsk i skolen.

Leder av samepolitisk utvalg, vil bytte ut nynorsk med samisk. Foto: Martin Mortensen / NRK

Lavangen i Troms er en av ti norske kommuner som er en del av det samiske språkforvaltningsområdet. Her er norsk og samisk likestilte språk, og kommune og stat skal legge til rette for bruk av samisk.

– Det er en sterkt samisk kultur i kommunen, Spansdalen og det sjøsamiske i kommunesenteret. Jeg mener det vil være en berikelse for barna å ære samisk.

– Du er Frp-politiker, er det noe som er forankret i partiet?

– Nei, dessverre ikke. Men det er mange som er enige med meg. Samisk og norsk er offisielle språk i Norge, derfor er det unaturlig at vi ikke har samisk som obligatorisk fag på skolen, sier Fossli.

Forslaget skaper strid

Ikke alle er enige i lederen av samepolitisk utvalg. Ordfører i Lavangen Erling Bratsberg (Sp) sier at Senterpartiet ikke har bestemt seg om de vil støtte forslaget. Han presiserer at det kun er et forslag som ikke er politiske behandlet, men at saka vil bli utreda og blir fremmet for formannskapet.

Selv mener han at samisk ikke må bli tvunget på elevene. Elevene skal selv velge om de vil lære samisk i skolen i dag. Dessuten tror han ikke opplæringsloven gir kommunen rett i å bytte ut nynorsk med samisk.

Striden har nådd sosiale medier

På Facebook har flere av kommunes innbyggere kastet seg inn i debatten. Oppvekstsjef, Tove Hansen, frykter forslaget vil føre til splittelse og raseri. Det er vi ikke tjent med i Lavangen, sier hun.

– Men Lavangen er en del av samisk språkforvaltningsområde, forplikter ikke det?

– Jo, men elevene som vil får undervisning i samisk i dag, det trenger ikke skje med tvang.

Oppvekstsjefen får støtte av elevene

Anne Katrine Thomassen Nyborg og Sunniva Helena Markussen Bjerkmo er begge samiskelever Foto: Martin Mortensen / NRK

På skolen er det mange elever som frivillig får samisk undervisning i dag.

Sunniva Helene Markussen Bjørkmo som sitter i elevrådet er en av dem.

– Språket er vanskelig, men er jeg er stolt av det samiske språket, sier hun.

Rådet hennes til politikerne er likevel at de ikke støtter forslaget.